GiliGold/VAD_KnessetCorpus huggingface dataset:
שמעון כורם: קח משפטנים שיישבו טוב-טוב על כל החומר הזה – כל המשפטנים שמבינים מה זה בחירות – ואז יראו כמה זה מעוות, כל הבחירות האלה.
כרמל שאמה-הכהן: זה מעוות, אין ספק.
שמעון כורם: אז למה להמשיך עם זה?
דפנה הולץ לכנר: אני רוצה לדבר, אם אפשר.
דפנה הולץ לכנר: אם כבוד היושב ראש ייתן לי רשות דיבור אני אדבר.
דפנה הולץ לכנר: תודה, אדוני.
דפנה הולץ לכנר: ראשית, דווקא בשל החשש שהעלה חברי, היועץ המשפטי של המשרד, ראוי ביותר למצוא הגבלות הרבה יותר דרקוניות לנקודה הזאת.
דפנה הולץ לכנר: הערה אחת לכך שאנחנו לא מכירים בחירות מסוג אחר שבהן יש זכות הצבעה לתאגיד – אם כבר פורצים את הנושא הזה ומאפשרים לתאגיד להצביע באמצעות מיופה כוח אני לא רואה הבדל למה הצבעה של פרט לא תהיה באמצעות מורשה מטעמו להצביע אם הוא במילואים או היא נמצאת בחופשת לידה, והיא רוצה שבעלה יהיה מיופה הכוח שלה.
ניר ימין: התאגיד לא מצביע, להבנתי, באמצעות מיופה כוח.
ניר ימין: הקיבוץ לא יכול להגיע כקיבוץ ולהצביע.
ניר ימין: לכן הוא צריך אדם שיבוא וישים את הפתק, זה ההבדל.
ניר ימין: אדם פרטי יכול להצביע בעצמו באופן אישי, להזדהות באופן אישי, מה שתאגיד לא יכול לעשות.
כרמל שאמה-הכהן: יש פה בעיה, כי קיבוץ הוא מגדל אחד.
ניר ימין: הבחירות צריכות להיות אישיות במהותן היכן שניתן.
ניר ימין: היכן שלא ניתן יש אדם שעושה את זה.
דפנה הולץ לכנר: הבעיה היא בעצם העובדה שמאפשרים לתאגידים להצביע.
דפנה הולץ לכנר: זאת הבעיה בשורש שלה.
ניר ימין: השאלה מה האלטרנטיבה.
ניר ימין: אם לתאגידים לא יהיה בכלל ייצוג, לפי מה שאת מציעה, כי לא ייתנו להם להצביע, ומי שינהל את העניינים שלהם יהיו אנשים- - -
רונן כהן: אבל החוק קובע שזה בחירות בין מגדלים.
דפנה הולץ לכנר: בשל העובדה שבבחירות מסוג זה נותנים לתאגיד באמצעות מי שיכול לבוא בשמו, להצביע, אני לא רואה בעיה לאפשר מיופה כוח מטעם פרט.
דפנה הולץ לכנר: היות שאיחרתי, ואני שוב מתנצלת, יש לי מספר הערות עקרוניות פה שאני מבקשת להשמיע.
כרמל שאמה-הכהן: זה יהיה בישיבה הבאה.
דפנה הולץ לכנר: לא, אדוני, אני מאוד מבקשת.
כרמל שאמה-הכהן: אנחנו מסיימים, אנחנו לא ממשיכים.
דפנה הולץ לכנר: אני הייתי רוצה לדבר על כך שכבוד השופט אליקים רובינשטיין, במסגרת העתירות לבג"ץ דיבר על כך שיש כפל משרות, אדוני, וכל התהליך- -
כרמל שאמה-הכהן: איפה יש כפל משרות?
דפנה הולץ לכנר: בעצם קיומה של מועצת צמחים במקביל למשרד החקלאות- -
כרמל שאמה-הכהן: אבל זאת שאלה אחרת.
דפנה הולץ לכנר: - - והעובדה שהכספים של הציבור מועברים ומשולמים דרך מועצת צמחים לכל מיני נושאי משרות ועסקנים, והוא מיותר לחלוטין.
דפנה הולץ לכנר: אליקים רובינשטיין אמר בדיון, מדוע אני צריך פה עורך דין מטעם המדינה, משרד החקלאות וגם עורך דין פרטי של המועצה?
דפנה הולץ לכנר: שהרי בסופו של יום אמורים לשרת את החקלאים.
דפנה הולץ לכנר: אדוני, בכל ההליכים בכל רחבי הארץ מועצת הצמחים- -
כרמל שאמה-הכהן: אנחנו חייבים לנעול את הדיון.
דפנה הולץ לכנר: - - היא נגד החקלאי- -
כרמל שאמה-הכהן: זה לא מקדם אותנו כרגע בשום דבר, גברתי.
דפנה הולץ לכנר: - - - אם אדוני יאפשר לי עוד שתי דקות- -
כרמל שאמה-הכהן: אנחנו לא הולכים להצביע עוד הצבעה אחת אפילו.
דפנה הולץ לכנר: בהחלט לא.
דפנה הולץ לכנר: אני רק רוצה שהדברים האלה ייאמרו, אם אפשר.
דפנה הולץ לכנר: אני חיכיתי בסבלנות והצבעתי- -
כרמל שאמה-הכהן: אבל הדיון תם.
דפנה הולץ לכנר: אני אבקש רק לומר- -
כרמל שאמה-הכהן: אני חייב לעבור לדיון בוועדה אחרת.
כרמל שאמה-הכהן: עם כל הכבוד, אין לנו זמן.
דפנה הולץ לכנר: אני רוצה לומר משפט אחד.
כרמל שאמה-הכהן: משפט אחד, בבקשה.
דפנה הולץ לכנר: מועצת הצמחים איננה מייצגת את החקלאים, אלא היא עובדת נגדם.
כרמל שאמה-הכהן: תסבירי לי עכשיו איך האמירה הזאת, שהבנתי אותה מתחילת הדיון הייתה עכשיו מאוד חשובה ונחוצה ומקדמת אותנו בדיון?
כרמל שאמה-הכהן: תסבירי לי רק.
דפנה הולץ לכנר: קודם כול חשוב שזה ייאמר לפרוטוקול.
כרמל שאמה-הכהן: את יודעת כמה פעמים זה נאמר היום לפרוטוקול?
דפנה הולץ לכנר: ואני רוצה שייאמר עוד שהיא מנסה לקחת את כספו באמצעות קיזוז פיצויים, באמצעות מניעת ייצוא, באמצעות מניעת עובדים זרים.
דפנה הולץ לכנר: ואם הדברים האלה נאמרו על-ידי אחרים אז על אחת כמה וכמה, שהדברים האלה כואבים.
כרמל שאמה-הכהן: אני מבקש עד לדיון הבא, משרד החקלאות, להתייחס להערות שהושמעו לסעיפים בדבר ייצוג הולם וגם בדבר מגדל שהוא תאגיד.
כרמל שאמה-הכהן: לנסות לבוא עם הצעות ברוח הדברים שנשמעו פה.
כרמל שאמה-הכהן: אנחנו נקבע דיון במהרה.
דפנה הולץ לכנר: ושדרוש ייצוג אישי וולונטרי, אדוני.
כרמל שאמה-הכהן: וולונטרי זה לא בסמכות התקנות.
דפנה הולץ לכנר: החוק הזה פשוט אנכרוניסטי ומיותר.
אורי נוסבאום: אין אפשרות לסיים עכשיו את ההקראה של שאר התקנות?
כרמל שאמה-הכהן: לא. ב-10:00 מתחיל דיון על מסקנות ועדת ששינסקי.
כרמל שאמה-הכהן: כשאני שם את הדברים אחד מול השני- -
דפנה הולץ לכנר: תלוי כלפי מי.
צבי אלון: אם לא נאשר את התקנות האלה יישארו התקנות הפחות טובות.
כרמל שאמה-הכהן: אני אקבע מועד בהקדם.
כרמל שאמה-הכהן: אני לא אפרסם אותו כרגע, צריך לשבת עם הנהלת הוועדה.
כרמל שאמה-הכהן: אבל אתם רואים שהתכנסנו ב-8:00 בבוקר כי הבנו את הדחיפות של העניין.
כרמל שאמה-הכהן: לא אנחנו עיכבנו את העניין, דרך אגב.
צבי אלון: להפך, הייתם מאוד מהירים.
כרמל שאמה-הכהן: כך נמשיך להיות.
חמד עמאר: אני מתכבד לפתוח את ישיבת ועדת הכלכלה.
חמד עמאר: על סדר היום הצעת חוק התקשורת (בזק ושידורים) (תיקון מס' 47) (אתרים ותכנים פוגעניים באינטרנט), התשע"א-2011, של חברי הכנסת אלכס מילר, רוברט אילטוב, משה (מוץ) מטלון, דוד רותם, פאינה (פניה) קירשנבאום ואורלי לוי אבקסיס.
חמד עמאר: ההצעה אושרה בקריאה הראשונה ב-18 בינואר 2011.
חמד עמאר: מאז התקיים דיון אחד, ב-8 בפברואר, במהלכו הוקרא סעיף אחד והחל הדיון בו.
חמד עמאר: אני מבקש ממציע הצעת החוק, חבר הכנסת אלכס מילר, לומר את דבריו.
אלכס מילר: אתייחס בקצרה.
אלכס מילר: אדוני היושב-ראש, בישיבה הקודמת יצאתי באמצע הדיון בדיוק כאשר נכנס יושב-ראש הוועדה, חבר הכנסת כרמל שאמה, ואז הוחלט לבחון אפשרות לתוספת מיוחדת, להגדיר גם יחסי מין כתוכן פוגעני.
אלכס מילר: התוספת הזאת לא מקובלת עליי.
אלכס מילר: דנו על העניין הזה ועל מהות הצעת החוק כאשר התקיים הדיון לקראת הקריאה הראשונה.
אלכס מילר: אני מציע שגם את העניין הזה נעמיד להצבעה, כי לא היה ברור לחברי הכנסת אם זה יהיה חלק מן החוק, או אולי זה רעיון שהוצע ורק ביקשנו שיועבר נוסח.
אלכס מילר: אני מציע שנצביע על השינוי המהותי ונתקדם הלאה על-פי הנוסח שעבר בקריאה הראשונה.
אתי בנדלר: כדי להבהיר את הבקשה, אתה מבקש להצביע על ההצעות של חברות הכנסת יוליה שמאלוב-ברקוביץ' ואנסטסיה מיכאלי, שהציעו להרחיב את התחולה כך שבגדר תכנים פוגעניים ייכללו גם עירום והצגת יחסי מין.
אתי בנדלר: אתה מציע להעמיד את זה להצבעה כדי שנקבל הנחיה ברורה.
אלכס מילר: בשל סיבה פשוטה מאוד, שאני  יודע שכל תוכנת סינון שהלקוח יקבל כוללת כבר את הדברים הללו, בלי שום קשר להצעת החוק.
אלכס מילר: אני סבור שאנחנו לא צריכים עכשיו להיכנס לדברים שגם כך מוגדרים.
חמד עמאר: אני מעמיד את שתי ההצעות להצבעה.
חמד עמאר: מישהו יכול לקרוא את ההצעה של חברות הכנסת שמאלוב-ברקוביץ' ומיכאלי?
אתי בנדלר: אין הצעות ברורות.
אתי בנדלר: אני יכולה לקרוא לך מן הפרוטוקול את הצעתן.
אתי בנדלר: אין נוסח, זה בדיוק העניין, אבל הרעיון הוא – חברת הכנסת יוליה שמאלוב-ברקוביץ' אמרה: "אני מבינה, אני רק שואלת האם לא חובה להתריע.
אתי בנדלר: אני מדברת רק על קטינים.
אתי בנדלר: אני עושה אבחנה בין קטינים ובין בגירים".
חמד עמאר: בעצם אין להן הצעות.
אלכס מילר: הן ביקשו הרחבה.
אלכס מילר: אני רוצה להצביע על הבקשה להרחבה.
חמד עמאר: כך נעשה.
חמד עמאר: מי בעד הרחבה על-פי הצעת חברות הכנסת יוליה שמאלוב-ברקוביץ' ואנסטסיה מיכאלי?
ישראל אייכלר: אולי תוכלו לומר בקצרה מה הנושא.
אתי בנדלר: הנושא הוא אתרים פוגעניים.
אתי בנדלר: כאשר מבקשים הרחבה, הכוונה להרחיב את ההגדרה "אתרים פוגעניים" באופן שהיא תחול על כל סוג של יחסי מין.
אלכס מילר: אנחנו מדברים כאן על תוכנות, וזה במילא חל בהן.
אלכס מילר: הן ביקשו לעשות דבר שקשור לעלון שגם כך יוצא לכל לקוח ולקוח.
אלכס מילר: אישרנו את הצעת החוק הזאת בקריאה הראשונה.
אלכס מילר: חברות הכנסת העלו סוגייה שמבחינתי כמציע הצעת החוק מופיעה במילא.
אלכס מילר: הרחבה של הצעת החוק על-פי הצעתן, גם מבחינת הנוסח וגם מבחינת ההתקדמות יכולה למנוע מהצעת החוק לעבור בקריאה השנייה והשלישית במושב הזה ומבחינתי זה יוצר בעיה, שבמשך 3 חודשים הלקוחות לא יקבלו תוכנת סינון, עד שאנחנו נחזור מן הפגרה.
אלכס מילר: אני סבור שהנושא שהן העלו הוא לא עד כל-כך קריטי שנמנע מהצעת החוק להתקדם.
ישראל אייכלר: היועצת המשפטית מאשרת שזה עלול לעכב את אישור הצעת החוק ב-3 חודשים?
אתי בנדלר: זה עלול לעכב, כי זה מחייב אותי לנסח בצורה שונה לגמרי את כל הצעת החוק.
אתי בנדלר: לא יכולתי להגיע לזה, ועד לסוף הכנס הזה לא אוכל להתפנות לכך ולהכין נוסח חדש לדיון בוועדה.
חמד עמאר: אי אפשר לאשר את זה בכנס הנוכחי של הכנסת אם נאשר כעת את ההרחבה.
חמד עמאר: אנחנו רוצים שהצעת החוק הזאת תתקדם.
חמד עמאר: במילא יש לנו מועד התחלתי של החוק, ואם נצביע בעד ההרחבה נגיע לכך שאנחנו דוחים את החוק הזה אפילו בשנה, לא רק ב-3 חודשים.
אתי בנדלר: אינני יודעת בכמה זמן, אבל בכנס הנוכחי של הכנסת זה לא יתאשר.
חמד עמאר: אני מדבר על תחילת החוק.
אתי בנדלר: אין ספק, כי בין כה וכה הוועדה טרם סיימה לקרוא את כל הצעת החוק.
אתי בנדלר: אם הוועדה תסיים את ההקראה ותאשר את הסעיפים האחרים צריך יהיה לקבוע, כמובן, גם תאריך תחילה.
אתי בנדלר: כפי שנראה בהמשך, התחילה מותנית בכך שהשר יתקין תקנות.
אתי בנדלר: צריך לשלוח איזה עלון הסברה, דף מידע לכל הלקוחות, וצריך לתת לחברות זמן להיערך לאחר שיהיה נוסח התקנות.
אתי בנדלר: לכן בין כה וכה צריך לקבוע איזה תאריך תחילה.
ישראל אייכלר: אפשר יהיה להוסיף אחר-כך את ההערות של חברות הכנסת?
אתי בנדלר: רק במסגרת הצעת חוק נפרדת.
ליאת גלזר: התחילה של החוק לא מותנית ב- - -
אתי בנדלר: תיכף נבדוק את זה.
אתי בנדלר: בכל מקרה יהיה צורך בסעיף תחילה.
חמד עמאר: כאשר נגיע לסעיף התחילה נדון בכך.
חמד עמאר: אני מבקש להצביע עכשיו על ההרחבה.
חמד עמאר: מי בעד הרחבת התחולה?
חמד עמאר: מי נמנע?
חמד עמאר: הצבעה     בעד הצעת חברות הכנסת יוליה שמאלוב-ברקוביץ' ואנסטסיה מיכאלי – אין  נגד – 2 נמנעים – אין ההצעה לא נתקבלה.
חמד עמאר: הצעת חברות הכנסת יוליה שמאלוב-ברקוביץ' ואנסטסיה מיכאלי לא נתקבלה.
עידית חנוכה: חבר הכנסת אלכס מילר הצביע במקום חבר הכנסת רוברט אילטוב.
ישראל אייכלר: אפשר להגיש הסתייגות ברוח ההצעה של חברות הכנסת?
אתי בנדלר: אפשר להגיש הסתייגות.
אתי בנדלר: זה מחייב את ניסוח ההסתייגות, וזה שוב יעכב.
אתי בנדלר: אני אומרת לכם בכנות, אין לי התנגדות עקרונית לנושא הזה.
אתי בנדלר: אני בכלל לא מביעה כאן עמדה ערכית.
אתי בנדלר: אני מדברת כרגע אך ורק מבחינת לוח הזמנים.
אתי בנדלר: אותה סיבה שבגינה לא יכולתי להיערך להכין את הנוסח לישיבה הזאת, כאשר הישיבה הזאת נקבעה ביום חמישי, אני לא רואה איך אוכל להיערך לזה הלאה.
אתי בנדלר: הרי בסופו של דבר הסתייגות היא הצעה שלא התקבלה, ואת ההצעה אין לנו כרגע.
ישראל אייכלר: כלומר, אם נרצה להגיש הסתייגות נוכל לכתוב מכתב לוועדה?
חמד עמאר: אתה יכול להגיש הסתייגות למליאה.
אתי בנדלר: אפשר להגיש הסתייגות, אין בעיה, אך אני צריכה לדעת מה ההצעה ושהוועדה תצביע עליה, וכאשר ההצעה הזאת לא תתקבל נערוך עוד דיון.
אלכס מילר: אתה יכול להגיש עכשיו הצעה לסעיף ספציפי.
אתי בנדלר: אינני יודעת מה ההצעה.
אתי בנדלר: אין לי הצעה מגובשת כרגע, זאת הבעיה.
ישראל אייכלר: אני לא אוהב לדבר על דבר שאני לא בקי בו.
ישראל אייכלר: אינני יודע על מה מדובר, לכן לא אגיש כעת הצעה.
אתי בנדלר: בסעיף קטן (א) קראו את ההגדרות "אתר פוגעני", "תוכן פוגעני" ו"ספק גישה לאינטרנט".
אתי בנדלר: נערך דיון לגבי ההגדרה "תוכן פוגעני", וכאמור הרחבה של ההגדרה לא נתקבלה.
אתי בנדלר: לגבי ההגדרה "ספק גישה לאינטרנט" היתה הצעה של משרד התקשורת, להרחיב את זה גם למפעילים וירטואליים, דהיינו שזה יחול לא רק על "בעל רישיון כללי למתן שירותי רדיו טלפון נייד הנותן שירות כאמור באמצעות ציוד קצה נייד" אלא גם על "בעל רישיון למתן שירותי רדיו טלפון נייד ברשת אחרת".
אתי בנדלר: אם אין הערות נוספות, עכשיו צריך להצביע על כל ההגדרות, כולל התוספת שהוצעה על-ידי משרד התקשורת.
ישראל אייכלר: אני רוצה להגיש הסתייגות ברוח הנוסח של ההרחבות שהוצעו כאן.
אלכס מילר: אין נוסח של הצעת חברות הכנסת שמאלוב-ברקוביץ' ומיכאלי.
אתי בנדלר: מכיוון שלא היה נוסח ביקש יושב-ראש הוועדה שאכין הצעת נוסח.
אתי בנדלר: בשל פרק הזמן הקצר לא היתה שהות בידי לעשות כן.
אתי בנדלר: הדבר מחייב חשיבה, כיצד לנסח מחדש, ייתכן, את כל ההגדרות כאן.
אתי בנדלר: לכן אין לי כרגע הצעה קונקרטית שאפשר להצביע עליה.
אתי בנדלר: אם אדוני ירצה, יגיש בקשה לדיון מחדש, יגיש הצעה והוועדה תדון בה, אלא אם כן יש לאדוני כבר עכשיו הצעה.
אתי בנדלר: זאת הבעיה, זה התחיל מכך שלא הצלחתי לנסח הצעה.
אלכס מילר: חבר הכנסת אייכלר, אני רוצה להסביר לך דבר מה.
אלכס מילר: את הצעת החוק הזאת אנחנו "מגלגלים" עוד מן הכנסת הקודמת.
אלכס מילר: היא נדונה בוועדה בדיונים רבים והיתה התייחסות כמעט לכל דבר ודבר.
אלכס מילר: המהות של החוק הזה, שכל לקוח שרוכש חבילת אינטרנט מן הספק יקבל תוכנת סינון והוא יוכל לבחור מה הוא מסנן, ללא תשלום.
אלכס מילר: כל עיכוב של העניין הזה בעצם מונע מן הלקוחות לקבל את תוכנת הסינון וכל שבוע וכל חודש שעובר בעצם מותיר את הילדים חשופים עדיין.
אלכס מילר: החוק הזה נועד לסייע למנוע מילדים להיחשף לאתרים פוגעניים.
אלכס מילר: האמן לי שדנו כאן ארוכות בהצעת החוק, ביחד עם חבריך לסיעה וכל מי שהגיע לכאן התבטא.
אלכס מילר: פרטנו לפרטים מה קשור למה, האם זה קשור לתוכנות, האם זה קשור לפיתוח טכנולוגי, האם זה קשור לעלון המידע שיישלח ללקוחות.
אלכס מילר: כל הדברים הללו נדונו כאן וזה הנוסח שגיבשנו.
ישראל אייכלר: אני לא נגד הצעת החוק.
ישראל אייכלר: אני בעד הרחבתה.
ישראל אייכלר: אני לא חושד שחברת הכנסת אנסטסיה מיכאלי מן המפלגה שלך תהיה נגד זה.
אלכס מילר: סיכמתי עם חברת הכנסת מיכאלי ועם כל שאר חברי הכנסת שהנושא הזה מבחינתם לא כל-כך עקרוני.
אלכס מילר: לכן הן לא כאן ולכן הן גם לא מעלות את הסוגייה הזאת.
אלכס מילר: אני שואל אותך עד כמה זה עקרוני מבחינתך, מתוך ידיעה שזה יעצור את התקדמות הצעת החוק.
אתי בנדלר: אני מבקשת להעיר עוד הערה אחת.
אתי בנדלר: מי שיקרא את הפרוטוקול יראה שנציגת משרד המשפטים, עו"ד דנה נויפלד, הציעה איזו הצעה, שלכאורה היתה הצעה קבילה ואמרתי שאבחן אותה.
אתי בנדלר: חשבתי עליה, ושוחחתי גם עם עו"ד נויפלד, שנאלצה ללכת עכשיו לישיבה אחרת.
אתי בנדלר: חבר הכנסת עמאר שמע אותה אומרת ומבקשת ממני להצהיר כאן בשמה: ההצעה איננה טובה.
אתי בנדלר: כלומר, אין לנו הצעה קונקרטית.
אתי בנדלר: מי שיקרא את הפרוטוקול יחשוב שלכאורה יש.
אתי בנדלר: אין לנו הצעה קונקרטית שניתן לשלב בהצעת החוק.
ישראל אייכלר: אז כאשר תהיה הצעה - - -
אלכס מילר: אין הצעה חלופית.
אלכס מילר: עכשיו אנחנו מצביעים על הצעת החוק לקריאה שנייה ושלישית.
אלכס מילר: הצעת החוק נתמכת כמובן על-ידי הממשלה.
חמד עמאר: מכיוון שאין לנו הצעה חלופית ואין עוד הערות על הסעיף, אנחנו עוברים להצבעה על סעיף קטן (א).
אתי בנדלר: בכפוף להוספה של "בעל רישיון למתן שירותי רדיו טלפון נייד ברשת אחרת", על-פי בקשת משרד התקשורת.
חמד עמאר: הצבעה     בעד סעיף 4ט(א), עם התיקון שהוכנס בו – 2 נגד – אין  נמנעים – אין הסעיף נתקבל.
חמד עמאר: סעיף קטן (א) נתקבל.
אלקנה אפרתי: "(ב)	השר יקבע הוראות לעניין חובתו של ספק גישה לאינטרנט ליידע את מנוייו בדבר –      (1)	אתרים פוגעניים ותכנים פוגעניים באינטרנט ואפשרויות ההגנה מפניהם, לרבות אמצעים טכנולוגיים המיועדים לסינון אתרים או תכנים כאמור; הוראות כאמור ייקבעו בתקנות או ברישיון הספק;     (2)	סכנות נוספות הנשקפות מהשימוש באינטרנט כפי שיקבע השר, באישור ועדת הכלכלה של הכנסת.
ליאת גלזר: אני מבקשת להעיר על הסעיף הזה.
ליאת גלזר: עו"ד עמית אשכנזי מן הרשות למשפט וטכנולוגיה לא יכל להגיע היום וביקש כמובן להתנצל.
ליאת גלזר: הוא ביקש להוסיף לסעיף הזה, שבמסגרת הייִדוּע על הסכנות הנוספות יהיה ייִדוּע לא רק על הסכנות אלא גם על דרכי הגנה אפשריות מפניהן.
אלכס מילר: כן, בהחלט.
ליאת גלזר: אפשר יהיה להוסיף את זה להצעת החוק?
אתי בנדלר: כן, בהחלט.
אתי בנדלר: בפסקה (ב)(2) ייאמר: "סכנות נוספות הנשקפות מהשימוש באינטרנט והגנות אפשריות מפניהן ...".
ליאת גלזר: אולי: "סכנות נוספות הנשקפות מהשימוש באינטרנט כפי שיקבע השר, והגנות אפשריות מפניהן ...".
אתי בנדלר: בסדר, זה יופיע כך.
חמד עמאר: יש הערות נוספות לסעיף קטן (ב)?
חמד עמאר: אם לא, נעמיד אותו להצבעה.
חמד עמאר: הצבעה     בעד סעיף 4ט(ב), עם התיקון שהוכנס בו – 2 נגד – אין  נמנעים – אין הסעיף נתקבל.
חמד עמאר: סעיף קטן (ב) נתקבל.
ישראל אייכלר: אני מבקש להגיד לפרוטוקול שאני לא משתתף בהצבעות לא כי אני נגד אלא כי אני לא יודע בדיוק במה מדובר.
אלקנה אפרתי: "(ג)	ספק גישה לאינטרנט יידע את מנוייו בהתאם לסעיף קטן (ב) בכל הדרכים שלהלן:     (1)	ישלח בדואר עלון מידע מודפס למנוי, במועד ההתקשרות בהסכם לקבלת שירות גישה לאינטרנט ובמועד חידושה, וכן אחת לשנה לפחות במהלך תקופת ההסכם;     (2)	יפרסם את המידע באתר האינטרנט של ספק הגישה לאינטרנט;     (3)	יציין את המידע בהסכם שנחתם עם המנוי;     (4)	ימסור את המידע למנוי על-ידי נציג שירות הלקוחות של ספק הגישה לאינטרנט.
לירון גולדנברג: אני נציג "מירס".
לירון גולדנברג: לגבי פסקה (1) – אין לנו בעיה בזמן ההתקשרות לצרף את העלון, אבל יש דרישה שאחת לשנה יישלח עלון מידע מודפס.
לירון גולדנברג: היינו שמחים שתתווסף כאן הערה לגבי משלוח העלון שיהיה לאו דווקא מודפס אלא במייל.
לירון גולדנברג: בסך הכול אלה אנשים שיש להם מיילים, אלה אנשים שגולשים באינטרנט וחבל שסתם נכרות עצים שלא לצורך ונתחיל לשלוח דברי דואר מודפסים.
אלכס מילר: אסביר את הסוגייה הזאת, מדוע זה מודפס.
אלכס מילר: החוק הזה נולד בעקבות מחקרים שערכנו.
אלכס מילר: קיבלנו מידע על כך שלהורים אין מודעות לאן ילדיהם גולשים.
אלכס מילר: 70% מן הציבור שרוכש חבילות לטובת הילדים שלו, אין לו זמן ומודעות למיילים שאתם שולחים דרך הדואר האלקטרוני שאתם פותחים כספקים לטובת הלקוח.
אלכס מילר: בנוסף לכך, לא כולם משתמשים בתיבות המיילים שאתם נותנים, כלומר ייתכן שיש לי תיבת דואר אלקטרוני ב"ג'ימייל" וכאשר אני רוכש חבילה מ"בזק בינלאומי" הוא פותח לי תיבת דואר ב"בזק בינלאומי" ושולח לי את כל האינפורמציה לשם ואני בכלל לא נכנס ולא בודק.
אלכס מילר: לכן רצינו שיישלח עלון מודפס, כי רוב האנשים כאשר מקבלים מידע מודפס יש להם חשיפה הרבה יותר טובה למידע.
אלכס מילר: החוק הזה נועד למנוע את המקרים שידועים לנו בשנה-שנתיים האחרונות כאשר האינטרנט מנוצל כדי לפגוע בילדים ובקטינים בצורה אכזרית ביותר.
אלכס מילר: ככל שתגבירו את מודעות ההורים לחשיפה של הילדים שלהם לאתרים פוגעניים כך תצליחו למנוע פגיעה בילדים.
אלכס מילר: זה העניין.
אלכס מילר: יש מהות בכך שזה צריך להיות מודפס, כי אנשים לא תמיד נכנסים למיילים ובודקים, ולעתים מוחקים את ההודעות באופן אוטומטי.
אלכס מילר: כאשר זה מגיע אליהם מודפס יש אפשרות, אמנם באחוז קטן, שהעין שלהם תיתפס והם יצליחו להשתמש בכל הפתרונות שאנחנו מציעים כאן כדי להגן על הילדים.
אלכס מילר: זאת היתה המטרה, אדוני היושב-ראש, וזה המהות של הצעת החוק.
חמד עמאר: אני מקבל את ההערה של חבר הכנסת אלכס מילר.
ישראל אייכלר: הודעות המיילים של החברות השונות בדרך כלל מקודדות בקוד ואנשים רבים לא זוכרים את הססמאות של אתרי המיילים.
ישראל אייכלר: אני מדבר מניסיון של אנשים רבים שלא יכולים לפתוח את המיילים של כל מיני ספקים.
חמד עמאר: מעבר לזה, כאשר זה נשלח בדואר יש ודאות גדולה שזה יגיע להורה, אך כאשר זה מופיע במייל לא בטוח שזה יגיע להורה.
אלכס מילר: וגם אם זה מגיע, הוא מוחק את זה אוטומטית.
חמד עמאר: יש הערות נוספות?
אלכס מילר: רק רגע.
אלכס מילר: חשבתי שההתייחסות היתה לסעיף שבו נדרשו תקנות של השר.
אלכס מילר: אני מבין שהעלון המודפס אמור להיות אחיד.
אלכס מילר: האם זה נכון?
ליאת גלזר: עדיין לא הוחלט.
אלכס מילר: מי אחראי על העלון, אתם או הספקים?
ליאת גלזר: לא הוחלט.
ליאת גלזר: לשר יש סמכות.
ליאת גלזר: הסעיף קובע שהשר יקבע הוראות לעניין החובה של הספק.
ליאת גלזר: השר יכול להגיד: אתם צריכים להוציא עלון שייכללו בו 1, 2, 3, 4, או השר יכול ללכת עוד צעד נוסף ולהעביר לחברות עלון לדוגמה שמשרד התקשורת יכין.
ליאת גלזר: אני לא בטוחה שהמשרד עצמו הוא שיכין את העלון.
אלכס מילר: חשבתי לעשות את זה באישור ועדת הכלכלה של הכנסת.
אלכס מילר: כאשר מדובר על נושא שיש לו השלכות ציבוריות רבות - - -
חמד עמאר: יש כמה חברות וכל אחת תעשה מה שהיא רוצה.
אתי בנדלר: בסעיף קטן (ב) יש שני חלקים.
אתי בנדלר: החלק הראשון עוסק בהוראות בדבר אתרים פוגעניים ותכנים פוגעניים באינטרנט ואפשרויות ההגנה מפניהם.
אתי בנדלר: הסכנות הנוספות שהשר צריך לקבוע בתקנות הן באישור ועדת הכלכלה.
אתי בנדלר: ייתכן שאתה רוצה שכל מה שהשר יקבע יובא לאישור ועדת הכלכלה.
אלכס מילר: חשבתי שהעלון, שיהיה אחיד לכולם, יגיע לאישור ועדת הכלכלה.
חמד עמאר: אתה מציע שוועדת הכלכלה תאשר את העלון?
ליאת גלזר: חבר הכנסת מילר, תוכל לראות שהסעיף קובע שההוראות של השר, שהוא מורה לספקיות ליידע את המנויים שלהן, יכולות להיקבע או בתקנות או ברישיון, מתוך מחשבה שאלו כלים שהמשרד עושה בהם שימוש באופן שוטף וזה גם ניתן לעדכון, בהנחה שהשר רוצה לתת איזו הוראה, לא להצטרך להגיע כל פעם שוב לוועדה.
ליאת גלזר: נשמח כמובן להציג את זה בפני הוועדה, אבל להביא את ההוראות שברישיון לאישור הוועדה נראה לי לא נכון.
אלכס מילר: אני לא מכיר את המדיניות של ועדת הכלכלה.
אלכס מילר: בוועדה שאני עומד בראשה אין דבר שלא מגיע לאישור הוועדה.
אלכס מילר: בסדר, זה כבר להחלטת ועדת הכלכלה.
אתי בנדלר: אני יכולה לומר לחבר הכנסת מילר שמספר הנושאים שנמצא על שולחנה של ועדת הכלכלה כל-כך גדול ...
אלכס מילר: אפשר להשאיר את הסעיף בנוסחו הנוכחי.
חמד עמאר: אני מעמיד להצבעה את סעיף קטן (ג).
חמד עמאר: הצבעה     בעד סעיף 4ט(ג) – 2 נגד – אין  נמנעים – אין הסעיף נתקבל.
חמד עמאר: סעיף קטן (ג) נתקבל.
אלקנה אפרתי: "(ד)	ספק גישה לאינטרנט יספק למנוי שביקש זאת שירות יעיל לסינון של אתרים פוגעניים ותכנים פוגעניים באינטרנט, בשים לב למקובל בתחום; בעד שירות סינון הניתן לפי סעיף קטן זה לא יגבה ספק גישה לאינטרנט מהמנוי תשלום נוסף על התשלום שהוא גובה ממנו בעד שירות הגישה לאינטרנט".
כרמית פולק: אני נציגת המועצה לשלום הילד.
כרמית פולק: כתוב "ספק גישה לאינטרנט יספק למנוי שביקש זאת".
כרמית פולק: אנחנו סבורים שהוא צריך להציע לכל מנוי את השירות הזה.
אלכס מילר: כך כתוב בעלון.
כרמית פולק: בעיניי העלון הזה חשוב מאוד וחיוני, אבל באותה מידה הדברים שצוינו לגבי האינטרנט או המיילים שנשלחים – יש לזה אותה חשיבות כמו לגבי העלונים שניתנים.
כרמית פולק: פעמים רבות נותנים לנו עלון ואנחנו לא מתייחסים אליו וזורקים אותו לפח.
כרמית פולק: לדעתנו צריך להציע את הדבר הזה לכל מנוי שמבקש להתחבר לאינטרנט, לא רק אם הוא מבקש.
כרמית פולק: הפרשנות של זה תהיה לדעתנו שהספקים יקטינו ראש ויגידו: "הוא לא ביקש, נתנו לו את העלון והוא לא קרא אותו, מה לעשות".
ישראל אייכלר: אפשר למחוק את המילים "שביקש זאת".
ישראל אייכלר: זה יפתור את הבעיה.
אתי בנדלר: אי אפשר למחוק את המילים "שביקש זאת" כי אז אתה כופה על כולם לכלול תוכנות סינון כשלא כולם רוצים בכך.
כרמית פולק: אני מציעה להחליף את המילים "יספק למנוי שביקש זאת" במילים "יציע למנוי".
ישראל אייכלר: "ספק גישה לאינטרנט יספק למנוי שירות יעיל לסינון של אתרים", בלי המילים "שביקש זאת".
אתי בנדלר: זה אומר שהוא חייב לספק את השירות של תוכנות סינון.
ישראל אייכלר: גם למי שלא ביקש זאת הוא צריך להציע.
אתי בנדלר: על כך מדובר, על ה"יציע".
אתי בנדלר: אולי אפשר לכלול את זה בסעיף קטן (ב), שבמידע שמחייבים---
אלכס מילר: את חושבת שגם בדרך הזאת אי אפשר לברוח?
כרמית פולק: לא משנה, אני רוצה לסגור את האופציה שספק יגיד: "וואלה, נתתי לו עלון".
חמד עמאר: ההערה מקומה.
אתי בנדלר: למרות שברור לנו שזאת הכוונה, אבל אם הדברים עשויים להתפרש אחרת, אני מציעה שבסעיף קטן (ב) - - -
אלכס מילר: רגע, משרד התקשורת מסכים לזה, שהספק יהיה חייב להציע את תוכנת הסינון לכל לקוח שרוכש מנוי?
ליאת גלזר: צריך לחשוב באיזו מידה.
כרמית פולק: הוא מציע.
כרמית פולק: אף אחד לא חייב לקבל את הצעתו.
כרמית פולק: זאת הצעה.
ליאת גלזר: מתי הוא מציע?
כרמית פולק: כאשר הספק מתקשר עם הלקוח.
אלכס מילר: בעת רכישת חבילה.
ליאת גלזר: אני מציעה שזה יהיה כלול בסמכויות של השר.
ליאת גלזר: סעיף קטן (ב) קובע "השר יקבע הוראות לעניין חובתו של ספק גישה לאינטרנט ...".
חמד עמאר: היועצת המשפטית לוועדה תציע נוסח.
אתי בנדלר: זה בדיוק מה שרציתי להציע, שבמסגרת סעיף קטן (ב), בו מגדירים את חובותיו של ספק הגישה לאינטרנט כפי שייקבעו על-ידי השר, תהיה אפשרות לחייב אותו גם להציע תוכנות סינון.
ישראל אייכלר: איך את מציעה לנסח את ההצעה?
אתי בנדלר: במסגרת סעיף קטן (ב) ייכתב: "השר יקבע הוראות לעניין חובתו של ספק גישה לאינטרנט ליידע את מנוייו בדבר – ...
אתי בנדלר: (3) תוכנות סינון שהוא חייב להציע".
מי-טל גרייבר שוורץ: אני מאיגוד האינטרנט הישראלי.
מי-טל גרייבר שוורץ: נראה לי שהמקום הנכון להכניס את זה הוא דווקא פסקה (ג)(4), שעוסקת בשיחה בין נציג שירות הלקוחות של ספק הגישה ובין הלקוח.
ליאת גלזר: אם נאמץ את ההצעה של עו"ד אתי בנדלר, שהחובה להציע את התוכנה תהיה בסעיף קטן (ב), אז אוטומטית זה נכלל גם בסעיף קטן (ג), שקובע: "ספק גישה לאינטרנט יידע את מנוייו בהתאם לסעיף קטן (ב)".
ליאת גלזר: אם נאמץ את ההצעה של עו"ד בנדלר לגבי הצעות שעניינן תוכנות הסינון שמוצעות על-ידי הספק וזה יופיע בסעיף קטן (ב) אז הספק יצטרך להציע את תוכנות הסינון בכל אחת מארבע הדרכים שמופיעות בסעיף קטן (ג).
ליאת גלזר: זה קצת יותר מדי, בעיניי.
חמד עמאר: צריך להצביע על ההצעה של עו"ד בנדלר?
אלכס מילר: אנחנו מסכימים שלשר תהיה סמכות לקבוע באיזו דרך הספק יציע את תוכנת הסינון ללקוח.
אתי בנדלר: זאת ההנחיה, שתהיה חובה שתחול על ספק הגישה להציע תוכנות סינון.
חמד עמאר: אין עוד הערות לסעיף קטן (ד)?
חמד עמאר: אנחנו מצביעים.
חמד עמאר: הצבעה     בעד סעיף 4ט(ד) – 2 נגד – אין  נמנעים – אין הסעיף נתקבל.
חמד עמאר: סעיף קטן (ד) נתקבל.
חמד עמאר: נעבור לסעיף התחילה.
אתי בנדלר: יש כאן שני דברים, ואני מציעה לשמוע כמובן את נציגי ספקיות השירות.
לירון גולדנברג: אני מחברת "מירס".
לירון גולדנברג: בסך הכול, כפי שאמרנו בדיונים הקודמים, אנחנו תומכים בהצעת החוק.
לירון גולדנברג: אנחנו אמנם מחברות הסלולר.
לירון גולדנברג: אני לא רואה כאן את חברות האינטרנט, אבל הן כנראה ידעו שזה יעבור ולכן לא הגיעו.
לירון גולדנברג: בכל מקרה, אנחנו תומכים בהצעת החוק, אבל מבקשים שיינתן לנו זמן סביר להיערך.
לירון גולדנברג: נפגשנו עם ספקים רלוונטיים שיכולים לתת את השירות הזה, כי לא אנחנו נותנים את השירות הזה אצלנו.
חמד עמאר: מה זה "זמן סביר"?
לירון גולדנברג: זמן סביר הוא 6 חודשים.
לירון גולדנברג: אנחנו לא מבקשים להגזים.
לירון גולדנברג: אנחנו נדרשים להטמיע דבר מה במערכות שלנו בליבת הרשת.
לירון גולדנברג: נפגשנו עם כל מיני ספקים, חלקם נותנים פתרון חלקי שידרוש גם פיתוח אצלנו במערכות מידע ובמערכות ההנדסיות שלנו, חלקם נותנים פתרון כזה או אחר.
לירון גולדנברג: אנחנו מבקשים, וביקשנו לאורך כל הדרך, זמן סביר להיערך.
חמד עמאר: יש הערות נוספות לסעיף התחילה?
חמד עמאר: משרד התקשורת.
נתי ביאליסטוק-כהן: אנחנו לא יודעים להגיד טוב יותר מהספקים מה מועד התחילה.
נתי ביאליסטוק-כהן: ייתכן שיש הבדל בין ספקי אינטרנט ובין ספקי הסלולר.
נתי ביאליסטוק-כהן: מאחר והחוק חל על שניהם נצטרך כנראה לאזן את זה ביניהם.
ליאת גלזר: לגבי ספקי הסלולר – דיברנו על כך גם בדיון הקודם – הפתרון שנדרש על-ידם שונה מן הפתרונות שנדרשים על-ידי ספקי הגישה הנייחת.
ליאת גלזר: בספקי האס-פי, אלה שאנחנו מכירים, יש היום ככל הנראה מגוון של תוכנות וזמן ההיערכות לא צריך להיות ארוך מדי.
אלכס מילר: אפשר להפריד בסעיף התחילה בין ספקי הסלולר וספקי האינטרנט?
אתי בנדלר: אני סבורה שאפשר.